Diari Oficial de la Generalitat Valenciana


Sumari del DOGV 7401, del 12-11-2014 (2014/10662)

ACORD de 13 d'octubre de 2014, de la Mesa de les Corts, sobre modificació dels Estatuts de Govern i Règim Interior de les Corts.
--------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2014/10/13/(1)/dof/vci/html**

### Dades del document

Número de DOGV
:   7401

Data del DOGV
:   12-11-2014

Secció del DOGV
:   I. DISPOSICIONS GENERALS

Número del document
:   2014/10210


Data del document
:   13-10-2014

Organisme emissor
:   Corts Valencianes

Tipus de document
:   Acord

Descriptors 

:   * Corts Valencianes
    * reglament intern
    * control pressupostari
    * legislació
    * Parlament regional

ACORD de 13 d'octubre de 2014, de la Mesa de les Corts, sobre modificació dels Estatuts de Govern i Règim Interior de les Corts. [2014/10194]  
S'eleva a la Mesa de les Corts l'expedient tramitat per a la modificació dels Estatuts de Govern i Règim Interior de les Corts pel que fa a la supressió de l'Àrea Econòmica i la creació de la Intervenció de les Corts.  
La Mesa de les Corts, en la reunió celebrada el 26 d'agost de 2014, va tenir coneixement de la proposta presentada per la Presidència per a l'aprovació d'una modificació puntual dels Estatuts de Govern i Règim Interior de les Corts, i en va acordar el trasllat a la Comissió de Govern Interior. Aquesta, en la reunió celebrada el dia 9 de setembre de 2014, va manifestar el criteri favorable a aquesta proposta, que resulta imprescindible per a l'aplicació de les normes sobre règim econòmic i pressupostari de les Corts i les normes de fiscalització de les despeses que hagen de finançar-se amb càrrec al pressupost de les Corts.  
  
Aquesta modificació respon a la doble finalitat de complir, d'una banda, el que hi ha disposat en l'apartat 6 de la disposició addicional sisena de les bases d'execució del projecte de pressupost de les Corts per a l'exercici 2014 i, d'una altra, continuar en la línia marcada per l'aprovació de la Llei Orgànica 2/2012, de 27 d'abril, d'Estabilitat Pressupostària i Sostenibilitat Financera, que imposa al conjunt de les administracions públiques la implantació d'instruments i procediments en les seues normes reguladores en matèria pressupostària que garantesquen l'aplicació efectiva dels principis en aquesta proclamats, com també en la Llei 19/2013, de 9 de desembre, de Transparència, Accés a la Informació Pública i Bon Govern.  
L'Estatut d'Autonomia de la Comunitat Valenciana, aprovat mitjançant la Llei Orgànica 1/2006, d'1 de juliol, estableix, en l'article 21.1, que les Corts, com a primera institució de la Generalitat, «són inviolables i gaudeixen d'autonomia». Aquesta autonomia pot definir-se com el conjunt de facultats de què gaudeixen les Corts, com tots els parlaments d'Espanya, per a regular i gestionar per si mateixes totes les actuacions que fan en exercici de les seues funcions, sense ingerència d'altres òrgans o poders de l'Estat. És un tret consubstancial de la institució parlamentària i un principi essencial del sistema polític dissenyat per la Constitució de 1978, proclamat en l'article 72 de la Constitució respecte de les Corts Generals i en els estatuts d'autonomia respecte dels parlaments autonòmics. Així queda recollit en l'apartat 1 de l'article 108 del Reglament de les Corts, el qual estableix que «les Corts tenen autonomia patrimonial i financera i exerceixen les seues funcions amb autonomia administrativa respecte a l'organització i la gestió dels seus mitjans personals i materials...».  
En exercici de la seua autonomia, correspon als Corts aprovar, per majoria absoluta, el seu reglament, que tindrà rang de llei i, així mateix, aprovar en la forma que determine el reglament els Estatuts de Govern i Règim Interior de la cambra (art. 25.1 EACV), el qual «regularà l'organització i el funcionament de la Secretaria General, sense perjudici del que hi ha disposat en l'article 110 sobre l'estatut de personal» (art. 108.6 RC).  
L'administració parlamentària, expressió de l'autonomia institucional i organitzativa del parlament, és definida tradicionalment com el conjunt d'òrgans que serveixen de suport organitzatiu, personal, material i tècnic per al compliment de les funcions encomanades a la institució parlamentària; és una administració reduïda, separada de l'administració pública dirigida pel govern, que té com a segell distintiu el fi a què està orientada la seua articulació, la seua estructura, la seua activitat i el seu règim jurídic: l'administració parlamentària té com a funció fer possible que les assemblees legislatives desenvolupen, amb autonomia i independència respecte de la resta dels poders públics, les seues funcions constitucionals: representativa, legislativa, de control del govern i altres.  
  
Els Estatuts de Govern i Règim Interior de les Corts (EGRI-CV), en la redacció actualment vigent, defineixen, en l'article 4, l'estructura de l'administració de les Corts, sota la direcció del lletrat major, incloent-hi entre els serveis de la cambra l'Àrea Econòmica (article 4.1.d). A l'Àrea Econòmica corresponen, en virtut del que hi ha disposat en l'article 20 dels EGRI-CV, les funcions següents:  
a) Els treballs preparatoris i la redacció de l'avantprojecte de pressupost de les Corts.  
b) L'organització i la direcció de la comptabilitat de les Corts.  
c) La fiscalització de les despeses de les Corts sense perjudici del control que hi puga exercir la Mesa de les Corts.  
d) L'assessorament en la preparació de l'informe relatiu a la liquidació del pressupost de les Corts per a cada període de sessions, i en les altres tasques que en aquest sentit li encomane la Mesa.  
e) L'assessorament tècnic que els òrgans de les Corts li sol·liciten.  
  
f) La realització material dels pagaments de les Corts i la percepció dels seus ingressos, com també l'ordenació de la comptabilitat de caixa i el control de comptes corrents.  
g) La custòdia de valors i els efectes dipositats en la caixa de les Corts.  
h) La preparació de l'informe sobre execució del pressupost de les Corts en cada període de sessions.  
i) Qualsevol altra funció encomanada per la Presidència o el membre de la Mesa en qui delegue.  
Competeix a l'Àrea Econòmica, en la redacció actualment vigent dels EGRI-CV, un conjunt de comeses i funcions relatives a la totalitat del cicle pressupostari de les Corts. Tanmateix, entre totes les funcions que això comprèn mereix singularitzar-se, com en tota institució o administració pública, la d'intervenció per la importància que té per a assegurar la correcta gestió dels fons públics que s'ingressen i es gasten en execució del pressupost de les Corts.  
La fiscalització o la intervenció prèvia, específicament, té per objecte controlar, abans que siguen aprovats, els actes, els documents i els expedients que donen lloc al reconeixement de drets o a la realització de despeses, i els ingressos i els pagaments que se'n deriven, i la inversió o l'aplicació en general dels seus fons públics, a fi d'assegurar que la seua gestió s'adequa a les disposicions aplicables en cada cas. Aquesta funció i les tasques que s'han de fer en exercici d'aquesta han de ser desenvolupades, amb plena autonomia funcional, per l'àrea, el servei o la unitat de l'administració de les Corts a què corresponga efectuar la fiscalització esmentada, i donar compte en cada cas del resultat de la seua actuació a les diferents àrees o serveis afectats, al lletrat major i, en últim terme, a través del lletrat major, a la Mesa de les Corts. Tot això de manera semblant a la fiscalització o la intervenció prèvia que correspon a la Intervenció General de la Generalitat i els seus interventors delegats sobre els actes, els documents i els expedients realitzats per l'administració de la Generalitat i les entitats autònomes de caràcter administratiu que en depenen, que siguen susceptibles de produir obligacions de contingut econòmic.  
L'autonomia financera de les Corts, essent un dels elements imprescindibles i irrenunciables per a garantir el funcionament autònom i independent de la institució parlamentària, ha de complementar-se amb l'articulació interna dels instruments organitzatius i els procediments necessaris per a garantir el més escrupolós ajust a la legalitat aplicable en cada cas dels actes, els documents i els expedients que donen lloc al reconeixement de drets o a la realització de despeses amb càrrec al pressupost de les Corts.  
Amb relació a això, l'apartat 6 de la disposició addicional sisena de les bases d'execució del projecte de pressupost de les Corts per a l'exercici 2014, aprovat per la Mesa d'acord amb la Comissió de Govern Interior, estableix que «La Secretaria General elevarà a la Mesa de les Corts abans del 31 de gener de 2014 una proposta de modificació puntual dels Estatuts de Govern i Règim Interior de les Corts relativa a la regulació de l'Àrea Econòmica i Intervenció de les Corts, en què detallarà les funcions i l'estatut jurídic de la Intervenció de les Corts, una proposta de normes reguladores de les actuacions que cal fer en exercici de la funció de fiscalització o intervenció prèvies de les despeses que hagen de finançar-se amb càrrec al pressupost de les Corts, i una proposta de modificació puntual de la relació de llocs de treball de les Corts en els termes perquè, sense cost addicional per a la institució, puguen desenvolupar-se les funcions que s'assignen a la Intervenció de les Corts».  
  
És per això pel que la Mesa de les Corts, d'acord amb la Comissió de Govern Interior, ha acordat tramitar, entre altres propostes, una de relativa a la modificació puntual d'alguns articles dels Estatuts de Govern i Règim Interior de les Corts, als quals se'ls dóna la redacció següent:  
  
Article 4.1: es modifica la redacció del subapartat d i s'incorpora un nou subapartat f:  
1. L'administració de les Corts consta dels serveis següents:  
-  
d) Intervenció de les Corts.  
-  
f) Servei Econòmic.  
  
Capítol V. Règim econòmic i pressupostari de les Corts: es modifica la redacció de l'article 20 i s'introdueix un nou article 20 bis:  
  
  
Article 20  
Correspon a la Intervenció de les Corts:  
a) La intervenció formal i material dels actes dels òrgans i l'administració de les Corts que donen lloc al reconeixement de drets o a la realització de despeses, i els ingressos i els pagaments que se'n deriven, i la inversió o l'aplicació en general dels seus fons públics, a fi d'assegurar que la seua gestió s'ajuste a les disposicions aplicables en cada cas. Tot això sense perjudici del control que hi puguen exercir la Mesa o la Comissió de Govern Interior de les Corts. En exercici d'aquesta funció, correspon a la Intervenció de les Corts:  
1. La intervenció crítica i prèvia dels actes, els documents i els expedients de les Corts que determinen el reconeixement de drets i obligacions de contingut econòmic, moviments de fons i valors, com també dels ingressos i dels pagaments que se'n deriven i la recaptació i l'aplicació dels fons públics.  
2. La intervenció del reconeixement de les obligacions i de la comprovació de la inversió.  
3. La intervenció formal de l'ordenació del pagament.  
4. La intervenció material del pagament.  
5. La intervenció de l'aplicació de les quantitats destinades a obres, subministraments, adquisicions i serveis, inclòs també l'examen documental.  
6. La interposició de recursos i reclamacions en els casos prevists per les lleis.  
7. La sol·licitud a l'òrgan o els òrgans competents, quan ho requeresca la naturalesa de l'acte, el document o l'expedient subjecte a intervenció, dels assessoraments procedents, i dels antecedents necessaris per al millor exercici de la funció interventora.  
8. La comprovació periòdica del grau de compliment de la legalitat vigent en la gestió dels fons públics i l'avaluació de la correcta gestió dels recursos públics.  
b) L'organització i la direcció de la comptabilitat de les Corts.  
c) L'elaboració del compte general de les Corts corresponent a cada exercici, i l'informe corresponent a aquest i les altres tasques que en aquest sentit li encomane la Mesa.  
d) L'assessorament tècnic que els òrgans de les Corts li sol·liciten a través del lletrat major.  
e) L'elaboració de propostes i informes.  
f) Qualsevol altra funció encomanada per la Presidència, la Mesa o el lletrat major de les Corts.  
  
Article 20 bis  
Correspon al Servei Econòmic:  
a) Els treballs preparatoris i la redacció de l'avantprojecte de pressupost de les Corts.  
b) L'assessorament tècnic que els òrgans de les Corts li sol·liciten a través del lletrat major.  
c) La tresoreria de les Corts i la realització material dels pagaments i la percepció dels seus ingressos de les Corts, com també l'ordenació de la comptabilitat de caixa i el control de comptes corrents.  
d) La custòdia de valors i els efectes dipositats en la caixa de les Corts.  
e) L'elaboració de l'informe sobre execució del pressupost de les Corts en cada període de sessions.  
f) La gestió de les retribucions dels membres de la cambra i del personal al servei de les Corts.  
g) L'elaboració de propostes i informes.  
h) Qualsevol altra funció encomanada per la Presidència, la Mesa o el lletrat major de les Corts.  
L'articulació de la funció d'intervenció en l'organització administrativa del parlament s'ha efectuat fins ara tant en el Congrés dels Diputats i el Senat com en la majoria dels parlaments autonòmics. Aquest és el cas de les Corts d'Aragó, el Parlament d'Astúries, el Parlament de Canàries, el Parlament de Catalunya, el Parlament d'Extremadura, l'Assemblea de Madrid, el Parlament de Navarra i el Parlament Basc. Entre els models organitzatius que han seguit, en uns o altres casos, aquesta proposta opta pel de configurar dues unitats administratives, el Servei Econòmic, d'una banda, que assumirà, entre altres, les competències corresponents a l'elaboració de l'avantprojecte de pressupost de les Corts, l'execució d'aquest i la tresoreria de les Corts, i, d'una altra, la Intervenció de les Corts, que exercirà l'organització i la direcció de la comptabilitat aplicable als Corts, inclosa l'elaboració del compte general de les Corts i el control intern de la gestió economicofinancera de les Corts, mitjançant l'exercici de la funció interventora i del control financer.  
  
El model organitzatiu que s'ha descrit haurà de concretar-se en la corresponent reforma de la relació de llocs de treball de les Corts, sense cap cost per a la institució. Mitjançant aquesta reforma, l'actual Àrea Econòmica haurà de ser substituïda per la Intervenció de les Corts i el Servei Econòmic, definint-se les funcions assignades a cadascun dels expressats serveis, en consonància amb les competències i les funcions que es confereixen a ambdós en aquesta proposta de reforma dels Estatuts de Govern i Règim Interior.  
Tot això, sense perjudici que d'acord amb aquest model resulte, si escau, incloure en l'Àrea d'Assistència Tècnica i Manteniment una unitat específica de contractació.  
La competència per a aprovar, si escau, la modificació dels Estatuts de Govern i Règim Interior que es proposa correspon a la Mesa de les Corts, en virtut del que hi ha disposat en l'article 34.1, primer, del RC, amb el coneixement previ de la Comissió de Govern Interior, de conformitat amb el que hi ha establert en l'article 49.2 del RC.  
Ha de tenir-se en compte, finalment, que l'article 52 de l'Estatut del personal de les Corts Valencianes disposa que «1. Queden excloses de l'obligatorietat de consulta al Consell de Personal i negociació en la Mesa Negociadora les decisions que afecten les potestats de les Corts en organització, les funcions dels parlamentaris, l'exercici dels drets dels ciutadans i el procediment de formació dels actes i de les disposicions administratives. 2. Si les decisions pròpies de les potestats d'organització poden tenir repercussió sobre les condicions de treball dels funcionaris, el Consell de Personal serà oït».  
  
En virtut d'això, la Mesa de les Corts, en la seua reunió celebrada el dia 9 de setembre de 2014, d'acord amb la Comissió de Govern Interior, va resoldre:  
Primer. Traslladar al Consell de Personal de les Corts aquesta proposta de modificació dels Estatuts de Govern i Règim Interior de les Corts pel que fa a l'Àrea Econòmica, a fi que en el termini de 10 dies puga manifestar el que estime procedent amb relació a aquesta, de conformitat amb el que hi ha disposat en l'article 52.2 de l'Estatut del personal de les Corts.  
Segon. Una vegada expressat el criteri del Consell de Personal de les Corts amb relació a la proposta que se li trasllada o, en tot cas, transcorregut el termini d'audiència que se li concedeix, s'elevarà la proposta a la Mesa de les Corts per a l'adopció de la resolució que procedesca.  
  
En data 3 d'octubre de 2014 (RE número 96.687) el Consell de Personal ha presentat un escrit, dirigit a la Mesa de les Corts, en què expressa i justifica el seu criteri desfavorable a la creació de la unitat d'Intervenció de les Corts.  
En virtut d'això, la Mesa de les Corts, en la reunió celebrada el dia 13 d'octubre de 2014, d'acord amb la Comissió de Govern Interior, ha adoptat el següent:  
  
ACORD  
  
Primer  
Aprovar la modificació dels articles dels Estatuts de Govern i Règim Interior de les Corts que a continuació es detallen:  
«Article 4.1: es modifica la redacció del subapartat d i s'incorpora un nou subapartat f:  
1. L'administració de les Corts consta dels serveis següents:  
-  
d) Intervenció de les Corts.  
-  
f) Servei Econòmic.  
  
Capítol V. Règim econòmic i pressupostari de les Corts: es modifica la redacció de l'article 20 i s'introdueix un nou article 20 bis:  
  
  
Article 20  
Correspon a la Intervenció de les Corts:  
a) La intervenció formal i material dels actes dels òrgans i l'administració de les Corts que donen lloc al reconeixement de drets o a la realització de despeses, i els ingressos i els pagaments que se'n deriven, i la inversió o l'aplicació en general dels seus fons públics, a fi d'assegurar que la seua gestió s'ajuste a les disposicions aplicables en cada cas. Tot això sense perjudici del control que hi puguen exercir la Mesa o la Comissió de Govern Interior de les Corts. En exercici d'aquesta funció, correspon a la Intervenció de les Corts:  
1. La intervenció crítica i prèvia dels actes, els documents i els expedients de les Corts que determinen el reconeixement de drets i obligacions de contingut econòmic, moviments de fons i valors, com també dels ingressos i dels pagaments que se'n deriven i la recaptació i l'aplicació dels fons públics.  
2. La intervenció del reconeixement de les obligacions i de la comprovació de la inversió.  
3. La intervenció formal de l'ordenació del pagament.  
4. La intervenció material del pagament.  
5. La intervenció de l'aplicació de les quantitats destinades a obres, subministraments, adquisicions i serveis, inclòs també l'examen documental.  
6. La interposició de recursos i reclamacions en els casos prevists per les lleis.  
7. La sol·licitud a l'òrgan o els òrgans competents, quan ho requeresca la naturalesa de l'acte, el document o l'expedient subjecte a intervenció, dels assessoraments procedents, i dels antecedents necessaris per al millor exercici de la funció interventora.  
8. La comprovació periòdica del grau de compliment de la legalitat vigent en la gestió dels fons públics i l'avaluació de la correcta gestió dels recursos públics.  
b) L'organització i la direcció de la comptabilitat de les Corts.  
c) L'elaboració del compte general de les Corts corresponent a cada exercici, i l'informe corresponent a aquest i les altres tasques que en aquest sentit li encomane la Mesa.  
d) L'assessorament tècnic que els òrgans de les Corts li sol·liciten a través del lletrat major.  
e) L'elaboració de propostes i informes.  
f) Qualsevol altra funció encomanada per la Presidència, la Mesa o el lletrat major de les Corts.  
  
Article 20 bis  
Correspon al Servei Econòmic:  
a) Els treballs preparatoris i la redacció de l'avantprojecte de pressupost de les Corts.  
b) L'assessorament tècnic que els òrgans de les Corts li sol·liciten a través del lletrat major.  
c) La tresoreria de les Corts i la realització material dels pagaments i la percepció dels seus ingressos de les Corts, com també l'ordenació de la comptabilitat de caixa i el control de comptes corrents.  
d) La custòdia de valors i els efectes dipositats en la caixa de les Corts.  
e) L'elaboració de l'informe sobre execució del pressupost de les Corts en cada període de sessions.  
f) La gestió de les retribucions dels membres de la cambra i del personal al servei de les Corts.  
g) L'elaboració de propostes i informes.  
h) Qualsevol altra funció encomanada per la Presidència, la Mesa o el lletrat major de les Corts.  
  
Segon  
Aquest acord es publicarà en el Diari Oficial de la Comunitat Valenciana i entrarà en vigor l'endemà que es publique en el Butlletí Oficial de les Corts.  
  
Tercer  
Fins al moment en què es culmine la modificació de la relació de llocs de treball de les Corts i els processos de provisió de llocs de treball que són necessaris per a l'existència i el funcionament efectiu de la Intervenció de les Corts, les funcions corresponents a l'organització i la direcció de la comptabilitat de les Corts i l'elaboració del compte general de les Corts corresponent a cada exercici, i l'informe corresponent a aquest seran exercides pel Servei Econòmic.  
  
  
Palau de les Corts, València, 13 d'octubre de 2014.- El president: Juan Gabriel Cotino Ferrer. La secretària segona: Carmen Martínez Ramírez.


Còpia Permalink ELI